ຫົວໜ້າ ສປຊ ມອງເຫັນ ໂອກາດດີ ຈາກການປ່ຽນແປງ ລັດຖະບານໃນມຽນມາ
ທ່ານ ພັນ ກີ ມູນ ກ່າວວ່າ ການປ່ຽນແປງ ລັດຖະບານໃນມຽນມາ ເອື້ອອໍານວຍໂອກາດ ອັນດີ ໃຫ້ແກ່ການປະຕິຮູບໃນປະເທດ.
ເລຂາທິການໃຫຍ່ສະຫະປະຊາຊາດກ່າວວ່າ ການປ່ຽນແປງລັດຖະບານໃນມຽນມາປີນີ້ ໄດ້ສ້າງໂອກາດຕ່າງໆສໍາລັບໃຫ້ມີການໂອ້ລົມສົນທະນາແຫ່ງຊາດໃນຂອບເຂດກວ້າງຂວາງອອກອີກໃນປະເທດ ແຕ່ທ່ານກ່າວຕື່ມວ່າ ມັນຍັງເປັນການໄວໂພດທີ່ຈະເວົ້າໄດ້ວ່າການປ່ຽນແປງອັນແທ້ຈິງກໍາລັງມີຂຶ້ນຫລືບໍ?ນັ້ນ ຢູ່ໃນລາຍງານສະບັບນຶ່ງ ຕໍ່ສະມັດຊາໃຫຍ່ຂອງສະຫະປະຊາຊາດໃນສັບປະດານີ້ ທ່ານພັນກິມູນ ກ່າວວ່າ ການເລືອກຕັ້ງໃນເດືອນພະຈິກ ປີຜ່ານມານີ້ ທີ່ມີຈຸດບົກພ່ອງແລະສ້າງຄວາມຜິດຫວັງໃຫ້ແກ່ຫລາຍຄົນທີ່ປະກອບສ່ວນນໍາກໍຕາມ ແຕ່ມັນໄດ້ເອື້ອອຳນວຍໃຫ້ມີການຟື້ນຟູການ ການເຄື່ອນໄຫວທາງການເມືອງທີ່ຖືກຕ້ອງຕາມກົດໝາຍ ຫລັງຈາກປະເທດດັ່ງກ່າວ ໄດ້ຕົກຢູ່ພາຍໃຕ້ການປົກຄອງຂອງພວກທະຫານມາເປັນເວລາເກືອບ 5 ທົດສະວັດນັ້ນ ທ່ານພັນກິມູນ ໄດ້ສະແດງຄວາມຍິນດີນໍາການໃຫ້ຄໍາໝັ້ນສັນຍາທີ່ຈະມີການປະຕິຮູບຈາກ ປະທານາທິບໍດີ Thein Sein ຂອງມຽນມານັ້ນ ແຕ່ທ່ານກ່າວຕໍ່ໄປວ່າ ການທົດສອບອັນ ແທ້ຈິງນັ້ນກໍແມ່ນວ່າຈະມີການຈັດຕັ້ງປະຕິບັດການປະຕິຮູບທີ່ວ່ານີ້ເວລາໃດ ນອກນັ້ນທ່ານ ຍັງໃຫ້ຂໍ້ສັງເກດຕື່ມກ່ຽວກັບການປ່ອຍໂຕທ່ານນາງອອງຊານຊູຈີຜູ້ປຸກລະດົມເພື່ອປະຊາທິປະ ໄຕໃນມຽນມາອອກຈາກຄຸກ ແລະຄວາມສາມາດຂອງທ່ານນາງໃນເວລານີ້ເພື່ອພົວພັນໃນ ການເຄື່ອນໄຫວຂອງສາທາລະນະຫລືສ່ວນຮວມນັ້ນ ທ່ານພັນກິມູນເຕືອນວ່າ ການຈໍາກັດ ຮັດແຄບໃດໆກ່ຽວກັບການເຄື່ອນໄຫວຂອງທ່ານນາງອອງຊານຊູຈີນັ້ນຈະພາໃຫ້ເກີດຄວາມ ເປັນຫ່ວງກັງວົນຢ່າງຮ້າຍແຮງ